text: জেরিন খানের যত প্রশ্ন – Karak News
  বিনোদন ডেস্ক : বলিউড অভিনেত্রী জেরিন খান। ফটো শেয়ারিং সাইট ইনস্টাগ্রামে নিজের মনের কিছু প্রশ্ন প্রকাশ করেছেন তিনি।
  জেরিন খান লিখেছেন, 'আমার মাথায় এখন অনেক প্রশ্ন। সবার কাছে নিজের মূল্য বোঝানোর জন্য একজন মানুষকে কেন প্রাণ দিতে হয়? বেঁচে থাকতে কেন সে প্রশংসা পায় না, যেমনটা সে না থাকলে করা হয়। কেন তার জীবন সম্পর্কে কারো কোনো ধারণা থাকে না, কিন্তু মারা গেলে তার সম্পর্কে অনেক কথা ও মতামত দেওয়া হয়। বুদ্ধিমান/উচ্চ সাধারণ জ্ঞান থাকার পরেও একজনকে কেন মানসিকভাবে ভারসাম্যহীন বলা হয়?'
  তিনি আরো লেখেন, 'সোশ্যাল মিডিয়া কেন আপনার সুখ ও দুঃখ প্রকাশের মাধ্যম হবে? কেন পৃথিবী এত নিষ্ঠুর যে একজনের মৃত্যু টাকা উপার্জন অথবা টিআরপি বাড়ানোর ব্যবসা হবে? কেন, কেন, কেন? মাথার ভেতর প্রশ্নগুলো এসেছে।'
  সম্প্রতি বলিউড অভিনেতা সুশান্ত সিং রাজপুত আত্মহত্যা করেন। এরপর সামাজিক যোগাযোগমাধ্যমে বিষয়টি নিয়ে নানা আলোচনা-সমালোচনা চলছে। উঠে আসছে নানা বিতর্ক। এরই মধ্যে এই পোস্ট করলেন জেরিন খান।
  এর আগে সুশান্তের মৃত্যুতে শোক প্রকাশ করে ইনস্টাগ্রামে তিনি লেখেন, 'তোমার মুখে সবসময় একটি হাসি লেগে থাকত। কিছুতেই বিশ্বাস করতে পারছি না। বিস্মিত ও বিধ্বস্ত। চিরনিদ্রায় শায়িত থাকো সুশান্ত সিং রাজপুত। তোমাকে মনে পড়বে।'